2 blitsidees met koejawels: puree en heerlike slaai 2 blitsidees met koejawels: puree en heerlike slaai
2 blitsidees met koejawels
Trope toe met koejawels in die kombuis! rooi rose se kosredakteur, Vickie de Beer, deel 2 blitsidees met koejawels: koejawelpuree en heuningkoejawels-en-spek-slaai. Foto's deur Lee Malan
Koejawels kom oorspronklik uit die trope van Suid-Amerika en is een van ons lekkerste laatwintervrugte. Genoeg van die vrug in jou dieet sorg vir 'n gesonde vel en gestel. Dit bevat, per gewig, vyf keer meer vitamien C as lemoene en is ook ryk aan kalium wat bloeddruk reguleer. Selfs die geblikte soort is steeds hoog in vitamien C en boonop heeljaar op ons rakke. Die geel skilletjie kan soms 'n bietjie bitter wees, maar word deur die soet koraalpienk vlees oorheers.
Koejawels se geurpasmaats
Gerookte en geroosterde vark, bloukaas, basiliekruid, tiemie, kerrie, roomkaas, appel en peer, brandrissie, sjerrie, asyn, gemmer, klapper en klappermelk, heuning, kaneel, anys, kardemom, swartpeper, vanielje.
2 blitsidees met hierdie lekker vrug:
Verhit 10 ml olyfolie in 'n pan en braai 2 dik repe spek, in stukkies gesny, oor matige hitte tot bros. Skep uit en hou eenkant. Smelt 10 ml botter in dieselfde pan en braai 4 koejawels, geskil en in kwarte gesny, vir sowat 3 min. aan elke kant daarin tot goudbruin. Drup 15 ml heuning oor terwyl die koejawels braai. Pak 125 g gekrummelde bloukaas en 'n hand vol kruieblare soos basiliekruid en bronkors op 'n bord en rangskik die koejawels en spekblokkies bo-op. Meng 30 ml (2 e) balsemiekasyn, 10 ml (2 t) heuning, 60 ml (¼ k) olyfolie, geur met sout en peper en sit saam met die slaai voor.
Koop geelgroen vrugte sonder kneusplekke wat net-net ryp begin word en nie meer so baie ferm is nie. Volg jou neus met die koopslag, sommige variëteite se skilletjie bly groen – hoe skerper die geur hoe soeter die vrug.
Hou die tropiese vrug op 'n rak in 'n warmer vertrek tot dit ryp word. Ryp vrugte met hul sterk geur kan in die yskas gehou word. Skil en kook liggies in 'n suikerstroop indien jy die vrugte wil vries.
Die skilletjie is bitter en kan afgeskil word voor die vrugte in suikerstroop ingemaak word. Sny middeldeur en skep liefs die harde pitte uit indien die vrug in 'n bredie gebruik gaan word, of vryf die pulp deur 'n sif om die pitte te verwyder.
Koejawels word gewoonlik met soet geregte geassosieer maar waag 'n bietjie en gebruik hulle 'n keer in sout geregte as marinade vir gerookte varkribbetjies, of saam met skerp kase.